**ZMLUVA O DIELO č.** ..................................

uzavretá podľa § 536 a nasledujúcich zákona č.513/1991 Zb. Obchodný zákonník

###### uzatvorená medzi

1. **Objednávateľ:** Mesto Košice

Sídlo: Trieda SNP 48/A, 040 11 Košice

Štatutárny orgán: Ing. Jaroslav Polaček, primátor

IČO: 00691135

DIČ: 2021186904

IČ DPH: SK2021186904

Bankové spojenie: Všeobecná úverová banka, a.s.

Číslo účtu (IBAN): SK33 0200 0000 0030 0007 6754

Osoba oprávnená rokovať za objednávateľa vo veciach technických:

telefón:

e-mail:

(ďalej len „***objednávateľ***”)

2. **Zhotoviteľ:**

Sídlo:

Zastúpený:

IČO:

IČ DPH:

DIČ:

Bankové spojenie:

Číslo účtu (IBAN)

Zapísaná v obchodnom registri:

Osoba oprávnená rokovať za zhotoviteľa vo veciach technických:

telefón:

e-mail:

(ďalej len „***zhotoviteľ***“)

(ďalej spoločne tiež „***zmluvné strany***“)

**PREAMBULA**

1. Táto zmluva sa uzatvára na základe výsledku postupu verejného obstarávania pre nadlimitnú zákazku s názvom **,,Plán dopravnej obslužnosti na roky 2026 - 2036 pre záujmové územie mesta Košice“** podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „***ZVO***“).
2. So zreteľom na zámer financovania zákazky z externých finančných zdrojov zmluvné strany berú na vedomie osobitné projektové ustanovenia (čl. 13 zmluvy).

**Článok 1**

**PREDMET ZMLUVY**

1. Zhotoviteľ sa zaväzuje pre objednávateľa vykonať dielo uvedené v čl. 2 zmluvy (ďalej len „***dielo***“).
2. Zhotoviteľ je povinný zhotoviť dielo riadne a včas. Dielo je zhotovené riadne, ak spĺňa všetky požiadavky podľa zmluvy, je zhotovené v súlade s platnými technickými normami a predpismi, právnymi predpismi a bez vád, ktoré by mohli mať za následok vznik škody na strane objednávateľa alebo tretej osoby.
3. Zhotoviteľ vykoná dielo a činnosti, ktoré sú predmetom zmluvy vo vlastnom mene, na svoje náklady a  na vlastnú zodpovednosť.
4. Objednávateľ sa zaväzuje zaplatiť za vykonanie diela cenu uvedenú v čl. 5 tejto zmluvy.

**Článok 2.**

**PREDMET DIELA**

1. Zhotoviteľ sa zaväzuje, že pre objednávateľa v rozsahu a za podmienok dohodnutých v tejto zmluve a podľa špecifikácie uvedenej v ***prílohe č. 1*** (Opis predmetu zákazky), ktorá je neoddeliteľnou súčasťou tejto zmluvy, vypracuje a odovzdá objednávateľovi bez technických a právnych chýb strategický dokument ,,**Plán dopravnej obslužnosti na roky 2026 - 2036 pre záujmové územie mesta Košice“** (ďalej len „***strategický dokument***“). Dokument vypracuje v súlade so zákonom č. 332/2023 Z. z. o verejnej osobnej doprave a vyhláškou Ministerstva dopravy SR č. 269/2024 Z. z., ktorou sa vykonávajú niektoré ustanovenia zákona o verejnej osobnej doprave, ktorý bude podkladom zmluvy o dopravných službách vo verejnom záujme medzi objednávateľom (t. j. Mestom Košice) a dopravcom (príp. dopravcami), ktorí budú zabezpečovať prevádzku systému verejnej osobnej dopravy na území mesta Košice.
2. Dielo bude pozostávať z:
   * hlavného dokumentu v tlačenej aj elektronickej forme (súbor vo formáte PDF),
   * mapových GIS súborov v elektronickej forme spracované v programe QGIS (súbor alebo súbory vo formáte QGS alebo QGZ a ďalšie s nimi súvisiace súbory),
   * návrh linkových cestovných poriadkov pre jednotlivé návrhy siete liniek verejnej osobnej dopravy v tlačenej aj elektronickej forme (súbory typu XLS a PDF),
   * návrh obehov vozidiel pre jednotlivé návrhy siete liniek verejnej osobnej dopravy v tlačenej aj elektronickej forme (súbory vo formáte XLS a PDF),
   * multimodálny dopravný model v elektronickej forme spracovaný v programe PTV Visum (súbory vo formáte VER a ďalšie s nimi súvisiace súbory).

Vyššie uvedené časti diela v tlačenej forme budú dodané v troch vyhotoveniach a časti diela v elektronickej forme na CD/DVD/USB nosiči v 2 vyhotoveniach. Všetky tlačené aj elektronické časti budú vyhotovené v slovenskom jazyku.

1. Dielom sa tiež rozumejú všetky prípravné práce a služby súvisiace s realizáciou predmetu zmluvy, ktoré nie sú výslovne uvedené v opise predmetu zákazky alebo ostatných súčastiach zmluvy, ale sú nevyhnutné na vykonanie diela podľa tejto zmluvy, o ktorých zhotoviteľ s prihliadnutím na vlastné odborné znalosti s vynaložením všetkej odbornej starostlivosti vedel alebo vedieť mal a mohol a ktoré mohol zistiť dôkladným preskúmaním podkladov a dokumentácií, ktoré mu boli prístupné.

**Článok 3**

**PRÁVA A POVINNOSTI ZMLUVNÝCH STRÁN**

1. Objednávateľ si vyhradzuje právo počas realizácie diela dávať záväzné pokyny týkajúce sa obsahu plnenia a termínov.
2. Vstupné pracovné rokovanie medzi zhotoviteľom a objednávateľom zvolá zhotoviteľ, a to do 10 pracovných dní odo dňa nadobudnutia účinnosti zmluvy a zároveň predloží objednávateľovi na schválenie časový harmonogram spracovania, prerokovania a dodania diela v termínoch a rozsahu podľa zmluvy a príloh k nej.
3. Objednávateľ sa zaväzuje, že počas plnenia predmetu zmluvy poskytne zhotoviteľovi v nevyhnutne potrebnom rozsahu spolupôsobenie, a to najmä poskytovaním upresňujúcich alebo doplňujúcich údajov a podkladov, ktoré má k dispozícii.
4. Zhotoviteľ bude objednávateľa písomne informovať o stave plnenia záväzku pravidelne podľa dohody zmluvných strán formou správy, najmenej však raz za 2 mesiace.
5. Zhotoviteľ sa zaväzuje prerokovať návrh diela s objednávateľom, doplniť/zapracovať opodstatnené požiadavky a pripomienky dotknutých orgánov a tretích osôb, ktoré budú nimi uplatnené v rámci prerokovania dokumentov. Ak si to objednávateľ vyžiada, zhotoviteľ je povinný poskytnúť súčinnosť pri prerokovaní návrhu diela s verejnosťou alebo v rámci zasadnutí samosprávnych orgánov, najmä zabezpečiť účasť svojich zamestnancov alebo iných pracovníkov na verejnom prerokovaní.
6. Zhotoviteľ je povinný pri zhotovovaní diela postupovať s odbornou starostlivosťou, v súlade so záujmami objednávateľa, ktoré pozná alebo musí poznať pri vynaložení odbornej starostlivosti a riadiť sa pokynmi objednávateľa, ibaže sú v rozpore s platnými právnymi predpismi alebo účelom sledovaným zmluvou.
7. Zmluvné strany sa dohodli, že od pokynov objednávateľa sa môže zhotoviteľ odchýliť, len ak je to naliehavo nevyhnutné v záujme objednávateľa a zhotoviteľ nemôže včas dostať jeho súhlas. Zhotoviteľ je však povinný o takomto postupe objednávateľa bez zbytočného odkladu písomne informovať.
8. Zhotoviteľ je povinný oznámiť objednávateľovi všetky okolnosti, ktoré zistil pri plnení svojich záväzkov a ktoré môžu mať vplyv na zmenu pokynov objednávateľa týkajúcich sa dosiahnutia účelu sledovaného zmluvou alebo sú podľa názoru zhotoviteľa nevyhnutné na riadne plnenie záväzkov podľa zmluvy.
9. Objednávateľ je povinný včas informovať zhotoviteľa o všetkých skutočnostiach potrebných na zabezpečenie úspešného plnenia záväzkov podľa zmluvy.
10. Zhotoviteľ sa zaväzuje neodkladne písomne informovať objednávateľa o každom prípadnom zdržaní, či iných skutočnostiach, ktoré by mohli ohroziť včasné a riadne poskytovanie služieb a zhotovenie a odovzdanie diela.
11. Zhotoviteľ vyhlasuje, že činnosti, ku ktorým sa podľa tejto zmluvy zaviazal, spadajú do jeho predmetu podnikania, pre túto prácu je plne kvalifikovaný, vykoná ju samostatne, pod vlastným menom, na vlastnú zodpovednosť.
12. Na zhotovenie diela alebo jeho časti môže zhotoviteľ použiť aj inú osobu. V prípade, ak použije na zhotovenie alebo jeho časti inú osobu, zodpovedá za zhotovenie diela akoby dielo zhotovoval sám.

**Článok 4**

**TERMÍNY PLNENIA, SPȎSOB PLNENIA A DODANIA PREDMETU ZMLUVY**

1. Zhotoviteľ je povinný zhotoviť dielo riadne a včas. Dielo je zhotovené riadne, ak spĺňa všetky požiadavky podľa zmluvy a príloh k nej, zodpovedá účelu sledovanému zmluvou a je zhotovené v súlade s platnými technickými normami a predpismi, právnymi predpismi a bez vád, ktoré by mohli mať za následok vznik škody na strane objednávateľa alebo tretej osoby.
2. Riadne zhotovené dielo zahŕňa zhotovenie komplexného diela podľa špecifikácie uvedenej v ***prílohe č. 1*** (Opis predmetu zákazky) do 13 mesiacov od účinnosti zmluvy v týchto častiach:
   1. Analytická časť
   2. Návrhová časť.
3. Zhotoviteľ sa zaväzuje odovzdať dielo objednávateľovi do jeho sídla na adresu uvedenú v záhlaví zmluvy v rozsahu podľa ods. 2 tohto článku a ***prílohy č. 1*** *zmluvy:*
   1. **Analytická časť** – v termíne do 8 mesiacov od účinnosti zmluvy,
   2. **Návrhová časť** - v termíne do 13 mesiacov od účinnosti zmluvy.
4. Preberací protokol vyhotoví zhotoviteľ v dvoch rovnopisoch, z ktorých jeden odovzdá objednávateľovi a jeden si ponechá zhotoviteľ. Preberací protokol musí byť podpísaný oprávnenými zástupcami zmluvných strán. Podmienkou odovzdania a prevzatia diela je písomné vyjadrenie, že dielo nemá zjavné vady.
5. Dňom doručenia diela do sídla objednávateľa v dohodnutom počte výtlačkov a prevedení sa začína preberacie konanie. Účelom preberacieho konania je zistenie skutočnosti, či spĺňa kvantitatívne a kvalitatívne vlastnosti uvedené v tejto zmluve a v súťažných podkladoch. Na účely tejto zmluvy dielo nespĺňa kvantitatívne a kvalitatívne vlastnosti uvedené v tejto zmluve, ak má vady, ktoré sú objednávateľom zistiteľné pri vynaložení náležitej starostlivosti počas preberacieho konania, alebo nespĺňa aj ďalšie požiadavky uvedené v tejto zmluve (ďalej len „***zjavné vady***“).
6. Preberacie konanie je skončené dňom podpísania preberacieho protokolu objednávateľom a zhotoviteľom. V preberacom protokole deklaruje objednávateľ skutočnosť, že dielo nemá v deň podpísania preberacieho protokolu zjavné vady.
7. Ak objednávateľ počas preberacieho konania zistí skutočnosť, že dielo má zjavné vady, oznámi túto skutočnosť zhotoviteľovi písomne alebo e-mailom na dohodnutú adresu.   
   V oznámení o zjavných vadách určí objednávateľ súčasne lehotu na odstránenie zjavných vád.
8. Ak objednávateľ počas predĺženého preberacieho konania zistí, že zjavné vady uvedené v oznámení o zjavných vadách boli skutočne odstránené a dielo už nemá iné zjavné vady, zhotoviteľ vyhotoví preberací protokol a následne ho podpíšu obe zmluvné strany podľa bodu 4 tohto článku.
9. Ak objednávateľ v rámci preberacieho konania nezistí žiadne zjavné vady, prípadne zjavné vady boli odstránené postupom podľa tohto článku, objednávateľ písomne vyzve zhotoviteľa k dodaniu kompletných zmluvne dohodnutých počtov vyhotovení diela, a to ku dňu podpísania preberacieho protokolu oboma zmluvnými stranami.
10. Dodržanie lehoty pre vykonanie diela bude závislé od riadneho a včasného spolupôsobenia objednávateľa dohodnutého v tejto zmluve. Po dobu omeškania zo strany objednávateľa poskytnutím spolupôsobenia nebude zhotoviteľ v omeškaní so splnením záväzku.
11. Zhotoviteľ nie je v omeškaní so splnením svojho záväzku riadne a včas dodať objednané dielo, ak mu v riadnom splnení záväzku bránia objektívne nepredvídateľné alebo neodstrániteľné prekážky, ktorých prekonanie nie je v možnostiach zhotoviteľa. Počas doby trvania týchto prekážok neplynie lehota na zhotovenie diela.

**Článok 5**

**CENA, PLATOBNÉ A FAKTURAČNÉ PODMIENKY**

1. Cena je stanovená v zmysle zákona č. 18/1996 Z. z. o cenách v znení neskorších predpisov a vyhlášky Ministerstva financií SR č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov, a sú v nej zahrnuté všetky náklady, činnosti, práce, výkony alebo služby nevyhnutné za účelom riadneho vykonania diela.
2. Cena diela je zmluvnými stranami dohodnutá nasledovne:
   1. **Analytická časť:**

Cena celkom bez DPH v EUR: ..............

Sadzba DPH 23% v EUR: ..............

Cena celkom s DPH v EUR: ..............

* 1. **Návrhová časť:**

Cena celkom bez DPH v EUR: ..............

Sadzba DPH 23% v EUR: ..............

Cena celkom s DPH v EUR: ..............

Celková cena bez DPH v EUR: ..............

Sadzba DPH 23% v EUR: ..............

**Celková cena vrátane DPH v EUR:** ..............

1. Cena na dohodnutý rozsah poskytnutých služieb je stanovená ako pevná a konečná. V cene sú zahrnuté všetky náklady spojené s úplným, vecným a odborným splnením záväzkov zhotoviteľa vyplývajúcich z tejto zmluvy a prílohy č. 1 vrátane nákladov na všetky vedľajšie, pomocné a iné činnosti nevyhnutné na vykonanie diela, ako sú napr.: dopravné/cestovné náklady, náklady na všetky práce, činnosti, výkony a služby nevyhnutné na riadne splnenie zmluvy, potrebné mapové, technické podklady, prehliadky, prieskumy a merania, prerokovania, náklady na príp. opravy, úpravy, korekcie, doplnenia vyplývajúce z opodstatnených požiadaviek a pripomienok dotknutých orgánov a organizácií uplatnených v rámci spracovania diela a pod.. V prípade, ak zhotoviteľ nie je platcom DPH, a v priebehu vykonávania predmetu zmluvy sa stane platcom DPH, zaväzuje sa, že dohodnutú cenu neprekročí. Zhotoviteľ je povinný dovtedy nevyfakturovanú časť ceny znížiť o výšku DPH.
2. Zhotoviteľ vyhotoví faktúry za jednotlivé časti diela v zmysle ods. 2 bodov 2.1 a 2.2*.* tohto článku zmluvy na základe preberacieho protokolu, ktorý bude prílohou faktúry.
3. Splatnosť faktúry je 60 dní odo dňa jej doručenia do sídla objednávateľa. Za dátum úhrady sa považuje dátum odpísania finančných prostriedkov z účtu objednávateľa. Zmluvné strany vzájomne konštatujú, že dohoda o lehote splatnosti faktúry podľa tohto odseku zmluvy nie je v hrubom nepomere k právam a povinnostiam zhotoviteľa zo záväzkového vzťahu založeného zmluvou.
4. Faktúra (daňový doklad) vystavená zhotoviteľom na adresu objednávateľa, Mesto Košice, číslo referátu KCA16, Trieda SNP 48/A, 040 11 Košice, musí obsahovať obligatórne náležitosti podľa § 74 zákona č. 222/2004 Z. z. o dani z pridanej hodnoty v znení neskorších predpisov. Na faktúre bude uvedené číslo zmluvy, označenie (názov) diela, predmet fakturácie podľa zmluvy, deň odoslania a deň splatnosti faktúry, označenie peňažného ústavu a číslo účtu, na ktorý sa má platiť (v zmysle zmluvy), fakturovanú sumu, dátum splatnosti, osobitné náležitosti, ak to vyplýva z osobitných projektových ustanovení (čl. 13 zmluvy), odtlačok pečiatky a podpis oprávnenej osoby.
5. Objednávateľ je oprávnený namietať vecnú a formálnu správnosť a úplnosť faktúry či jej povinných príloh najneskôr do 15 dní odo dňa doručenia predmetnej faktúry vrátením faktúry s uvedením konkrétnych formálnych či vecných výhrad objednávateľa voči predmetnej faktúre. V takomto prípade sa preruší plynutie lehoty splatnosti faktúry a nová lehota splatnosti faktúry začne plynúť doručením opravenej faktúry objednávateľovi.
6. Prípadné naviac činnosti/služby nezahrnuté do zmluvy, ktorých potreba vyplynie v priebehu spracovania diela, a ktoré budú nevyhnutné na vypracovanie diela, musia byť odsúhlasené objednávateľom.
7. Cena diela môže byť zmenená len v prípadoch a spôsobom uvedeným v tomto článku, a to formou písomných dodatkov. Ak naviac činnosti/služby budú mať vplyv na zmenu termínu splnenia záväzku, predmetom dodatku bude aj zmena termínu plnenia.
8. Pri uzatváraní dodatkov k zmluve je objednávateľ povinný postupovať v súlade so ZVO.
9. K cene diela bez DPH bude pripočítaná DPH v sadzbe vždy podľa aktuálnych právnych predpisov.

**Článok 6**

**SANKCIE**

1. Ak bude objednávateľ v omeškaní s platením dohodnutej ceny, môže si zhotoviteľ uplatniť úroky z omeškania vo výške 0,02 % z dlžnej sumy za každý deň omeškania.
2. V prípade omeškania zhotoviteľa s doručením diela v súlade s čl. 4 zmluvy, môže si objednávateľ uplatniť u zhotoviteľa zaplatenie zmluvnej pokuty vo výške 50,- EUR za každý aj začatý deň omeškania, pokiaľ porušenie povinnosti trvá.
3. V prípade, ak zhotoviteľ poruší povinnosť doplniť/zapracovať do diela opodstatnené pripomienky a požiadavky dotknutých orgánov a tretích osôb v zmysle čl. 3 ods. 5 zmluvy, resp. neodstráni objednávateľom reklamované vady diela v lehote v zmysle čl. 7 ods. 4 zmluvy, môže si objednávateľ uplatniť u zhotoviteľa zaplatenie zmluvnej pokuty vo výške 50,- EUR za každý aj začatý deň omeškania, pokiaľ porušenie povinnosti trvá.
4. Sankcie podľa ods. 2. a ods. 3. tohto čl. zmluvy sa neuplatnia v prípade, ak omeškanie plnenia zhotoviteľa bude z viny alebo z dôvodu na strane objednávateľa, resp. bude preukázateľne spôsobené vyššou mocou. Za vyššiu moc sa na účely tejto zmluvy považujú prípady, ktoré nie sú závislé ani ich nemôžu nijako ovplyvniť zmluvné strany.
5. Ak zhotoviteľ neodstráni vady diela v dohodnutom termíne, môže si objednávateľ uplatniť u zhotoviteľa zaplatenie zmluvnej pokuty vo výške 100,- EUR za každý, aj začatý deň omeškania, a to až do dňa úplného odstránenia týchto vád.
6. Ak zhotoviteľ poruší iné povinnosti dohodnuté v zmluve ako sú uvedené v tomto čl. zmluvy, môže si objednávateľ uplatniť voči zhotoviteľovi zmluvnú pokutu vo výške 50,- EUR za každý, aj začatý deň pokiaľ porušenie povinnosti trvá.
7. V prípade porušenia povinností zhotoviteľa, pre ktoré je objednávateľ oprávnený odstúpiť od zmluvy podľa čl. 10 zmluvy, je zhotoviteľ povinný zaplatiť objednávateľovi zmluvnú pokutu vo výške 5 % z celkovej ceny diela (vrátane DPH) podľa čl. 5 ods. 2. zmluvy, pričom povinnosť ju zaplatiť odstúpením od  zmluvy nezaniká.
8. Zhotoviteľ sa zaväzuje zaplatiť zmluvnú pokutu objednávateľovi na jeho bankový účet, ktorý bude uvedený vo výzve na úhradu, a to najneskôr do 15 dní potom, čo bude zhotoviteľovi výzva na jej úhradu doručená.
9. Ustanoveniami o zmluvnej pokute nie je dotknutý prípadný nárok zmluvných strán na náhradu škody v celom rozsahu, ktorá im vznikne z nesplnenia zmluvných povinností, ktoré sú zmluvnou pokutou zabezpečené.

**Článok 7**

**ZODPOVEDNOSŤ ZA VADY DIELA**

1. Zhotoviteľ sa zaväzuje, že pri vykonávaní predmetu zmluvy bude postupovať s odbornou starostlivosťou, bude dodržiavať ustanovenia všeobecne záväzných právnych predpisov platných a účinných v Slovenskej republike, príslušné technické normy a technické predpisy vzťahujúce sa na predmet zmluvy platné v čase vykonávania plnenia, že sa bude riadiť písomnými dohodami zmluvných strán a požiadavkami objednávateľa.
2. Zhotoviteľ zodpovedá objednávateľovi za kvalitu diela podľa tejto zmluvy najmenej počas doby povinnej udržateľnosti projektu, t. j. 5 rokov po ukončení projektu. Výstupom projektu je strategický dokument (čl. 2 ods. 1). V lehote do 5 rokov po odovzdaní diela je zhotoviteľ povinný na požiadanie poskytnúť súčinnosť objednávateľovi bezodkladne (prípadne v lehote určenej objednávateľom) v rámci výkonu kontrolnej činnosti príslušných orgánov voči objednávateľovi, najmä podať písomné vyjadrenia a vysvetlenie. V prípade porušenia povinnosti je zhotoviteľ povinný zaplatiť objednávateľovi zmluvnú pokutu vo výške 50,- EUR za každý deň omeškania so splnením tejto povinnosti.
3. Počas záručnej doby má objednávateľ právo požadovať a zhotoviteľ povinnosť bezodplatne odstrániť vady predmetu zmluvy.
4. Zhotoviteľ sa zaväzuje odstrániť vady diela v lehote do 10 pracovných dní od písomného uplatnenia oprávnenej reklamácie objednávateľa.
5. Pokiaľ vznikne objednávateľovi majetková škoda spôsobená nedbalosťou, porušením resp. neplnením povinností zhotoviteľa podľa ods. 2 tohto článku, zhotoviteľ je povinný ju nahradiť.

**Článok 8**

**VLASTNÍCKE PRÁVO K DIELU A NEBEZPEČENSTVO ŠKODY NA DIELE, AUTORSKÉ PRÁVO**

1. Nebezpečenstvo škody na diele a vlastnícke právo k dielu prechádza na objednávateľa dňom podpísania preberacieho protokolu oboma zmluvnými stranami podľa čl. 4 zmluvy.
2. Zmluvné strany spoločne vyhlasujú, že sa na dielo nevzťahuje právna ochrana podľa zákona č. 185/2015 Z. z. autorský zákon v znení neskorších predpisov (ďalej len „***autorský zákon***“). Na vylúčenie akýchkoľvek pochybností zhotoviteľ súhlasí s tým, že objednávateľ môže dielo použiť akýmkoľvek spôsobom, vrátane spôsobov uvedených v § 19 ods. 4 autorského zákona, tak aby dielo mohol používať, a za týmto účelom ho poskytovať aj tretím osobám, najmä ako podklady na plnenie úloh objednávateľa (ďalej len „***licencia***“). Licencia sa udeľuje bezodplatne ako výhradná a neobmedzená (bez časového a teritoriálneho obmedzenia). Objednávateľ je oprávnený licenciu postúpiť na tretiu osobu aj bez súhlasu zhotoviteľa.
3. Zmluvné strany sa zároveň dohodli, že odmena zhotoviteľa v zmysle ods. 2 tohto článku zmluvy je zahrnutá v celom rozsahu v cene diela uvedenej v čl. 5 zmluvy.

# Článok 9

# MLČANLIVOSŤ

* 1. Zmluvné strany sa dohodli, že všetky skutočnosti, informácie a údaje, ktoré sú uvedené v tejto zmluve, resp. ktoré budú uvedené v jej dodatkoch a prílohách alebo ktoré sa zmluvné strany dozvedeli v súvislosti s touto zmluvou a jej plnením, sú v rozsahu, ktorý nevylučujú všeobecne záväzné právne predpisy, dôvernými informáciami (ďalej len „***dôverné informácie***“). Obidve zmluvné strany sú povinné zachovávať mlčanlivosť o dôverných informáciách, ibaže by z tejto zmluvy alebo z príslušných všeobecne záväzných právnych predpisov vyplývalo inak. Záväzok zmluvných strán obsiahnutý v tomto článku nie je časovo obmedzený a ostáva v platnosti aj po zániku tejto zmluvy.
  2. Zmluvné strany sa zaväzujú, že dôverné informácie bez predchádzajúceho písomného súhlasu druhej zmluvnej strany nevyužijú pre seba a/alebo pre tretie osoby, neposkytnú tretím osobám a ani neumožnia prístup tretích osôb k dôverným informáciám. Za tretie osoby sa nepokladajú členovia orgánov zmluvných strán, zamestnanci alebo dodávatelia zmluvných strán (v rozsahu potrebnom na plnenie zmluvy), audítori alebo právni poradcovia zmluvných strán, ktorí sú ohľadne im sprístupnených informácií viazaní povinnosťou mlčanlivosti buď na základe dohody alebo všeobecne záväzných právnych predpisov. Porušením tejto povinnosti nie je postup objednávateľa v súlade s ustanoveniami zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (ďalej len ,,zákon o slobode informácií“); pri takomto postupe objednávateľa sa povinnosť podľa článku 9 ods. 3 písm. c) druhej vety neuplatní.
  3. Povinnosť zachovávať mlčanlivosť o dôverných informáciách sa nevzťahuje na:
     1. informácie, ktoré už sú v deň podpisu tejto zmluvy verejne známe alebo ktoré sa už deň podpisu tejto zmluvy dali získať z bežne dostupných informačných prostriedkov;
     2. informácie, ktoré sa stali po podpise tejto zmluvy verejne známymi alebo ktoré sa po tomto dni už dajú získať z bežne dostupných informačných prostriedkov;
     3. prípady, kedy na základe všeobecne záväzných právnych predpisov alebo na základe povinnosti uloženej postupom podľa všeobecne záväzných právnych predpisov musí zmluvná strana poskytnúť dôverné informácie. V takom prípade je dotknutá zmluvná strana povinná informovať druhú zmluvnú stranu o vzniku jej povinnosti poskytnúť dôverné informácie s uvedením rozsahu tejto povinnosti bez zbytočného odkladu.
  4. Za porušenie povinnosti zachovávať mlčanlivosť o dôverných informáciách podľa tohto článku tejto zmluvy sa nepokladá použitie potrebných dôverných informácií v prípadoch súdnych, rozhodcovských, správnych alebo iných konaní vedených za účelom realizovania plnenia alebo výkonu práv zmluvnou stranou podľa tejto zmluvy.

**Článok 10**

**ZÁNIK ZMLUVY**

1. Táto zmluva zanikne okrem splnenia všetkých práv a povinností obidvoch zmluvných strán aj písomnou dohodou zmluvných strán alebo písomným odstúpením od zmluvy niektorou zmluvnou stranou.
2. V prípade zániku zmluvy dohodou zmluvných strán, táto zaniká dňom uvedeným v tejto dohode. V tejto dohode sa upravia aj vzájomné nároky zmluvných strán vzniknuté z plnenia zmluvných povinností alebo z ich porušenia druhou zmluvnou stranou.
3. Od tejto zmluvy môže odstúpiť každá zmluvná strana, avšak iba z niektorého z týchto dôvodov:

3.1. zhotoviteľ môže odstúpiť od tejto zmluvy, ak objednávateľ oznámi, že nemôže plniť svoje záväzky podľa tejto zmluvy,

3.2. objednávateľ môže odstúpiť od tejto zmluvy, ak:

3.2.1.  zhotoviteľ poruší svoje povinnosti podľa zmluvy podstatným spôsobom, najmä ak aj napriek upozorneniu objednávateľa bude nečinný, nezačne, preruší alebo zastaví vykonávanie diela z iných dôvodov ako z dôvodov na strane objednávateľa, alebo spôsobených vyššou mocou definovanou v čl.6 ods. 4 zmluvy,

3.2.2.  ak zhotoviteľ oznámi, že nemôže splniť svoje záväzky podľa tejto zmluvy, alebo sa táto skutočnosť stane zrejmou,

3.2.3.  ak zhotoviteľ vstúpi do likvidácie, na jeho majetok bol vyhlásený konkurz, resp. existuje dôvodná obava, že plnenie záväzkov zhotoviteľa podľa tejto zmluvy je vážne ohrozené.

3.2.4 ak je zrejmé, že zhotoviteľ nedokáže zhotoviť predmet zmluvy alebo jeho časť riadne a/alebo včas, alebo ak zastavil práce na predmete zmluvy pred jeho dokončením,

3.2.5 došlo k zrušeniu, pozastaveniu, prečerpaniu alebo obmedzeniu alebo hrozbe obmedzenia čerpania finančných prostriedkov, ktoré objednávateľ účelovo alebo bezúčelovo čerpal alebo mal čerpať z verejných prípadne aj neverejných finančných zdrojov SR, EÚ alebo akéhokoľvek iného subjektu odlišného od objednávateľa, a to formou dotácie, nenávratného finančného príspevku alebo akejkoľvek inej formy bezodplatného poskytnutia peňažných prostriedkov za účelom financovania verejnoprospešného projektu, ktorý tvorí predmet zmluvy. Zmluvné strany sa dohodli, že ustanovenie § 356 ods. 2 zákona č. 513/1991 Zb. Obchodný zákonník sa nepoužije.

1. Odstúpenie od zmluvy bude možné urobiť doručením písomného oznámenia o odstúpení z niektorého uvedeného dôvodu. Účinky odstúpenia od zmluvy nastávajú dňom nasledujúcim po dni doručenia oznámenia druhej zmluvnej strane. Týmto dňom zanikajú všetky práva a povinnosti strán zo zmluvy; tým nie sú dotknuté ustanovenia zmluvy o náhrade škody.

**Článok 11**

**OSOBITNÉ USTANOVENIA**

1. V prípade, že dôjde k zastaveniu vykonávania diela a činnosti, ktoré sú predmetom zmluvy alebo odstúpeniu od zmluvy z dôvodov na strane objednávateľa, zhotoviteľ bude dielo rozpracované ku dňu zastavenia alebo odstúpenia od zmluvy fakturovať vo výške vzájomne odsúhlaseného preukázateľne vykonaného rozsahu prác, a to príslušným podielom z dohodnutej ceny podľa čl. 5 ods. 2 zmluvy.
2. Zhotoviteľ sa zaväzuje, že sa zúčastní konaní a prípadných rokovaní týkajúcich sa diela, aj keď sa uskutočnia po dni odovzdania a prevzatia diela podľa čl. 4 zmluvy, a že si splní povinnosti z nich pre neho vyplývajúce v súlade s obsahom a rozsahom diela podľa tejto zmluvy.
3. Zhotoviteľ sa zaväzuje vrátiť objednávateľovi podklady, ktoré mu objednávateľ poskytne na vykonanie diela a to do 14 dní po protokolárnom odovzdaní a prevzatí diela.
4. Zhotoviteľ sa zaväzuje mať uzavretú poistnú zmluvu pre prípad zodpovednosti za škodu spôsobenú činnosťou pri plnení predmetu zmluvy v minimálnej výške celkovej ceny diela vrátane DPH, a to na celé obdobie trvania zmluvného vzťahu.
5. Zhotoviteľ nie je oprávnený postúpiť akékoľvek pohľadávky (práva) vyplývajúce zo zmluvy na tretiu osobu, alebo sa dohodnúť s treťou osobou na prevzatí jeho záväzkov (povinností) vyplývajúcich zo zmluvy bez predchádzajúceho písomného súhlasu objednávateľa.
6. Subdodávatelia:

a) V prípade vykonávania diela prostredníctvom tretích osôb, zodpovedá zhotoviteľ objednávateľovi za splnenie záväzku riadne vykonať dielo akoby dielo vykonával sám.

b) Zhotoviteľ *v* ***prílohe č. 2*** zmluvy je povinný uviesť v zmysle § 41 ods. 3 ZVO ako aj pre účely § 11 ZVO údaje o známych subdodávateľoch, ktorí sa podieľajú na plnení zmluvy, v rozsahu obchodné meno a adresa sídla subdodávateľa, IČO, meno a priezvisko, adresa pobytu a dátum narodenia osoby oprávnenej konať za subdodávateľa a podiel subdodávok.

c) Zhotoviteľ je v zmysle § 41 ods. 4 ZVO povinný bezodkladne oznámiť objednávateľovi akúkoľvek zmenu údajov o subdodávateľoch, ktorí sa podieľajú na plnení zmluvy, pričom zmluvné strany sa výslovne dohodli, že na zmenu údajov nie je potrebné uzatvoriť dodatok k tejto zmluve.

d) Zhotoviteľ je počas platnosti zmluvy oprávnený zmeniť subdodávateľa uvedeného *v* ***prílohe č. 2*** zmluvy výlučne na základe predchádzajúceho písomného oznámenia objednávateľovi. Objednávateľ má právo písomne vyjadriť svoj nesúhlas ohľadom zmeny subdodávateľa a požiadať zhotoviteľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona č. 315/2016 Z. z. o registri partnerov verejného sektora v znení neskorších predpisov (ďalej len „zákon o RPVS“), v prípade, ak mu takáto povinnosť vyplýva zo zákona o RPVS).

e) Ak zhotoviteľ preukazoval splnenie podmienok účasti subdodávateľom, ktorý sa podieľa na plnení zmluvy a ktorého mení, nový subdodávateľ musí spĺňať podmienky účasti rovnakým spôsobom, ako pôvodný subdodávateľ.

f) Porušenie povinností zhotoviteľa uvedených v tomto odseku zmluvy sa považuje za podstatné porušenie tejto zmluvy.

1. Ak má byť podľa platných právnych predpisov (najmä podľa zákona o RPVS) zhotoviteľ a/alebo subdodávateľ, ktorý sa podieľa na plnení zmluvy partnerom verejného sektora, zhotoviteľ sa zaväzuje a zodpovedá za to, že v čase podpísania zmluvy až do času podpísania zmluvy objednávateľom a zároveň aj počas celej doby platnosti a účinnosti tejto zmluvy, sú on a subdodávatelia platne zapísaní v registri partnerov verejného sektora. Zároveň zapísaný konečný užívateľ výhod partnera verejného sektora nesmie byť osobou podľa § 11 ods. 1 písm. c) ZVO. Za dodržiavanie tohto odseku zmluvy subdodávateľom zodpovedná v plnom rozsahu zhotoviteľ.
2. V prípade, ak podľa platných právnych predpisov (najmä podľa zákona o RPVS) zhotoviteľ a/alebo subdodávateľ, ktorý sa podieľa na plnení zmluvy nemal v čase uzavretia zmluvy alebo nebude mať v priebehu platnosti a účinnosti zmluvy platne zapísané údaje v registri partnerov verejného sektora, a takúto povinnosť má, objednávateľ je oprávnený od tejto zmluvy odstúpiť. Objednávateľ má tiež právo odstúpiť od tejto zmluvy, ak konečný užívateľ výhod partnera verejného sektora je osobou podľa § 11 ods. 1 písm. c) ZVO.
3. Zhotoviteľ sa zaväzuje, že sa zúčastní rokovaní, prípadne stretnutí s verejnosťou a pod., aj keď sa uskutočnia po dni odovzdania a prevzatia diela podľa článku 4 tejto zmluvy.
4. Zhotoviteľ je povinný písomne oznámiť objednávateľovi bez zbytočného odkladu všetky zmeny týkajúce sa najmä jeho identifikačných a kontaktných údajov uvedených v zmluve, predmetu činnosti, vstupu do likvidácie, alebo začatia konania podľa zákona o konkurze a reštrukturalizácii.
5. Objednávateľ oznámi zhotoviteľovi bez zbytočného odkladu všetky zmeny týkajúce sa jeho identifikačných a kontaktných údajov.
6. Zmluvné strany sú povinné dodržiavať príslušné ustanovenia Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov. Zhotoviteľ podpisom tejto zmluvy prehlasuje, že bol oboznámený s informáciami podľa článku 13 Nariadenia Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov zverejnenými na webovom sídle mesta Košice (www.kosice.sk).

**Článok 12**

**PROTIKORUPČNÁ DOLOŽKA**

* 1. Pri plnení tejto zmluvy sa zhotoviteľ zaväzuje zaviesť a vykonávať všetky nevyhnutné a vhodné postupy a opatrenia vedúce k zabráneniu protispoločenskej činnosti, vrátane korupcie. Zhotoviteľ vyhlasuje, že podľa jeho vedomostí žiaden z jeho predstaviteľov, zástupcov, zamestnancov alebo iných osôb konajúcich v jeho mene v súvislosti s uzavretím zmluvy a plnení záväzkov na základe zmluvy neponúkal, neponúka a ani nebude priamo alebo nepriamo ponúkať, dávať, vyžadovať ani prijímať finančné prostriedky alebo akékoľvek oceniteľné hodnoty, alebo poskytovať akékoľvek výhody, dary alebo pohostenia zamestnancov ani predstaviteľom objednávateľa (pričom na tento účel sa predstaviteľom objednávateľa rozumejú aj poslanci Mestského zastupiteľstva v Košiciach), za účelom ovplyvňovať konanie takejto osoby v jej funkcii, s využitím odmeňovania, alebo navádzania k nekorektnému výkonu príslušnej funkcie alebo činnosti akoukoľvek osobou, za účelom získania alebo udržania výhody pri výkone činnosti zhotoviteľa. Zhotoviteľ sa zaväzuje okamžite oznámiť primeranou formou zástupcovi objednávateľa akékoľvek podozrenie na porušenie ustanovenia tohto odseku (na emailovú adresu obcianskalinka@kosice.sk) a byť plne súčinný pri dôkladnom vyšetrení podozrenia.
  2. V prípade porušenia povinnosti zhotoviteľa podľa predchádzajúceho odseku je objednávateľ oprávnený odstúpiť od zmluvy bez predchádzajúceho písomného upozornenia, a to s okamžitou platnosťou bez toho, aby zhotoviteľovi vznikol akýkoľvek nárok zo zodpovednosti za odstúpenie objednávateľa od zmluvy. Zhotoviteľ sa zaväzuje, že ak bude preukázané protispoločenské konanie a/alebo porušenie protikorupčného správania, nahradí škodu objednávateľovi v maximálne možnom rozsahu podľa platných právnych predpisov za akúkoľvek stratu, ujmu, poškodenie alebo nahradí náklady vzniknuté v súvislosti s porušením tohto článku zmluvy.

**Článok 13**

**OSOBITNÉ PROJEKTOVÉ USTANOVENIA**

1. **Všeobecné ustanovenie.** Predmet plnenia tejto zmluvy bude spolufinancovaný z nenávratného finančného príspevku poskytnutého objednávateľovi zo strany Ministerstva investícií, regionálneho rozvoja a informatizácie Slovenskej republiky (ďalej len „***financujúci subjekt***“) na základe Zmluvy o poskytnutí nenávratného finančného prostriedku (ďalej len „***zmluva o financovaní***“) v rámci Programu Slovensko 2021 - 2027, Priorita: 5P1 Moderné regióny, Opatrenie: 5.1.1 Investície do rozvoja administratívnych a analyticko-strategických kapacít miestnych a regionálnych samospráv a mimovládnych neziskových organizácií pôsobiacich v komunite alebo partnerov pôsobiacich v komunite (ďalej len „***projekt***“).
2. Vzhľadom na skutočnosť, že dielo bude financované aj z prostriedkov Európskej únie a štátneho rozpočtu, zhotoviteľ sa zaväzuje pri vykonávaní diela dodržiavať podmienky určené zmluvou o financovaní. Na účely tohto článku sa financujúcim subjektom rozumie aj iný ním poverený orgán, ktorý je oprávnený plniť úlohy financujúceho subjektu.
3. **Účinnosť zmluvy.** Zmluva nadobúda účinnosť kumulatívnym splnením (i) podmienky uplynutia dňa, kedy došlo k zverejneniu zmluvy v Centrálnom registri zmlúv a (ii) jednej z nasledujúcich podmienok:

a) po ukončení kontroly, ak Úrad pre verejné obstarávanie (ÚVO), financujúci subjekt alebo iný oprávnený orgán neidentifikoval nedostatky, ktoré by mali alebo mohli mať vplyv na výsledok verejného obstarávania; v takom prípade sa táto podmienka považuje za splnenú dňom doručenia záznamu z kontroly objednávateľovi;

b) ak boli v rámci kontroly verejného obstarávania (VO) identifikované nedostatky, ktoré mali alebo mohli mať vplyv na výsledok VO, táto podmienka sa považuje za splnenú dňom doručenia písomnej akceptácie navrhovanej ex ante finančnej opravy uvedenej v správe z kontroly vypracovanej financujúcim subjektom a kumulatívneho splnenia podmienky na uplatnenie ex ante finančnej opravy podľa príslušnej projektovej príručky;

c) ak zákazka, ktorej výsledkom bolo uzavretie zmluvy, nebola predmetom kontroly oprávneného orgánu z dôvodu, že nebola vyhodnotená ako riziková, táto podmienka sa považuje za splnenú dňom doručenia oznámenia financujúceho subjektu objednávateľovi, že zákazka nebola vyhodnotená ako riziková;

d) bez ohľadu na skúmanie podmienok podľa písm. a) až c) ak objednávateľ písomne oznámi zhotoviteľovi dátum účinnosti zmluvy určený objednávateľom; ak došlo k naplneniu niektorej z podmienok podľa písm. a) až c) po odoslaní písomného oznámenia o určení dátumu účinnosti zmluvy, na podmienky podľa písm. a) až c) sa neprihliada a rozhodujúci je dátum účinnosti určený objednávateľom;

a to ku dňu splnenia tej z vyššie uvedených kumulatívnych podmienok, ku ktorej splneniu dôjde neskôr.

1. O skutočnostiach podstatných pre nadobudnutie účinnosti zmluvy je objednávateľ povinný zhotoviteľa bezodkladne informovať. Ak zmluva nenadobudne účinnosť do 180 dní odo dňa jej platnosti, zmluva sa zrušuje.
2. **Zmena zmluvy.** Zhotoviteľ berie na vedomie, že objednávateľ je povinný vyžiadať si k návrhu zmeny diela (zmene zmluvy) aj stanovisko financujúceho subjektu, pričom do doby doručenia stanoviska tohto orgánu objednávateľovi neplynú zmluvou ustanovené lehoty týkajúce sa odsúhlasovania návrhu zmeny diela (zmeny zmluvy). V naliehavých a odôvodnených prípadoch môže zástupca objednávateľa vydať pokyn, aby zhotoviteľ zmenu začal realizovať aj pred schválením zmeny podľa predchádzajúcej vety, ak ide o prípady určené v zmluve o financovaní, v metodickej/riadiacej dokumentácie k zmluve o financovaní resp. ak tak ustanoví príslušný orgán (ďalej spolu len „***osobitné projektové pravidlá***“). Ak osobitné projektové pravidlá neustanovujú inak, uzatvorenie dodatku podlieha schváleniu financujúcim subjektom.
3. **Fakturácia zmluvnej ceny.** Faktúra, na základe ktorej sa má uhradiť zhotoviteľovi zmluvná cena, musí obsahovať aj tieto náležitosti: presný názov a kód projektu (z ktorého sa projekt spolufinancuje), podľa pokynov a usmernení objednávateľa. Objednávateľ si vyhradzuje právo a zhotoviteľ súhlasí s tým, že v prípade požiadaviek financujúceho subjektu na formálnu úpravu vystavených faktúr, resp. iných usmernení k fakturácii a následného predkladania žiadosti objednávateľa o platbu na financujúci subjekt bude zhotoviteľ postupovať podľa pokynov a usmernení objednávateľa.
4. **Kontrola financujúcim subjektom.** Zhotoviteľ sa zaväzuje, že strpí výkon kontroly/auditu súvisiaceho s dodávaným tovarom, službami a stavebnými prácami kedykoľvek počas platnosti a účinnosti zmluvy, a to oprávnenými osobami (vrátane financujúceho subjektu) na výkon tejto kontroly/auditu a poskytne im všetku potrebnú súčinnosť. Zhotoviteľ sa tiež zaväzuje objednávateľovi a oprávneným osobám na výkon kontroly/auditu poskytnúť všetku súčinnosť, ktorej potreba vyplynie z uplatňovania podmienok zmluvy o financovaní, a to najmä počas monitorovacieho obdobia príslušného projektu.
5. **Zodpovednosť zhotoviteľa v prípade korekcie.** V prípade, ak (najmä v dôsledku vykonanej kontroly/auditu u objednávateľa alebo u zhotoviteľa podľa predchádzajúceho odseku) dôjde zo strany financujúceho subjektu ku korekcii rozsahu financovania zo zmluvy o financovaní z dôvodu, že financujúci subjekt neuzná financovanie diela alebo akejkoľvek práce na diele za tzv. oprávnený výdavok na financovanie, a zodpovednosť za vznik príčiny, pre ktorú došlo k takej korekcii, možno priznať zhotoviteľovi, má objednávateľ nárok na zaplatenie zmluvnej pokuty vo výške sumy zodpovedajúcej sume neoprávneného výdavku za tie práce, ktorých sa neuznanie oprávnenosti výdavku týka.
6. **Ďalšie vymedzenie škody.** Škodou sa rozumie aj škoda spočívajúca v povinnosti objednávateľa vrátiť časť nenávratného finančného príspevku na financovanie predmetu diela financujúcemu subjektu, resp. sankcia uložená objednávateľovi financujúcim subjektom v prípade, ak dielo nebude vykonané riadne a/alebo v lehote plnenia z dôvodov na strane zhotoviteľa.
7. **Povinnosti zhotoviteľa po ukončení projektu, sankcia.** Počas doby povinnej udržateľnosti projektu, t. j. päť (5) rokov po ukončení projektu podľa osobitných projektových pravidiel je zhotoviteľ povinný bezodkladne na požiadanie poskytnúť súčinnosť objednávateľovi (prípadne v lehote určenej objednávateľom) v rámci výkonu kontrolnej činnosti príslušných orgánov voči objednávateľovi; zhotoviteľ je povinný najmä podať písomné vyjadrenia a vysvetlenie. V prípade porušenia tejto povinnosti podľa tohto odseku je zhotoviteľ povinný zaplatiť objednávateľovi zmluvnú pokutu vo výške 50,- EUR za každý deň omeškania so splnením tejto povinnosti.

**Článok 14**

**ZÁVEREČNÉ USTANOVENIA**

1. Práva a povinnosti zmluvných strán neupravené v tejto zmluve sa riadia príslušnými ustanoveniami Obchodného zákonníka a ostatných všeobecne záväzných právnych predpisov platných a účinných v Slovenskej republike.
2. Neoddeliteľnou súčasťou tejto zmluvy sú:

* ***príloha č. 1*** „Opis predmetu zákazky“,
* ***príloha č. 2***„Zoznam subdodávateľov“.

1. Meniť alebo doplňovať obsah tejto zmluvy bude možné len formou očíslovaných písomných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán.
2. Táto zmluva nadobúda platnosť dňom podpisu oboma zmluvnými stranami a účinnosť dňom nasledujúcim po dni jej zverejnenia, ak osobitné projektové pravidlá neustanovujú inak (čl. 13 zmluvy).
3. Zhotoviteľ až do nadobudnutia účinnosti tejto zmluvy nebude vykonávať žiadne úkony spojené s realizáciou diela podľa tejto zmluvy; objednávateľ nezodpovedá zhotoviteľovi za prípadnú škodu, ktorá mu vznikla v súvislosti s akoukoľvek jeho činnosťou pred nadobudnutím účinnosti tejto zmluvy a nie je povinný nahradiť zhotoviteľovi žiadne náklady ani prípadné škody, ktoré mu vznikli v súvislosti s činnosťami zhotoviteľa.
4. Zmluva sa vyhotovuje v štyroch vyhotoveniach, z ktorých tri si ponechá objednávateľ a jedno zhotoviteľ.
5. Zmluvné strany prehlasujú, že sa s obsahom tejto zmluvy oboznámili a súhlasia s ním, že táto zmluva je prejavom ich slobodnej vôle, a nie je uzavretá v tiesni ani za inak nevýhodných podmienok, na znak čoho ju podpisujú oprávnení zástupcovia oboch zmluvných strán.

V Košiciach dňa V ......................... dňa ................

Za objednávateľa: Za zhotoviteľa:

....................................................... .....................................................

Ing. Jaroslav Polaček

primátor